James Brokenshire

James Peter Brokenshire (8. tammikuuta 1968 – 7. lokakuuta 2021) oli brittiläinen konservatiivipuolueen poliitikko, joka toimi Pohjois-Irlannin asioiden ministerinä vuosina 2016–2018 ja asumis-, yhteisö- ja paikallishallintoministerinä vuosina 2018–2019 sekä Yhdistyneen kuningaskunnan alahuonen jäsenenä vuodesta 2010 kuolemaansa asti.

Ura 

Brokenshire syntyi Essexin Southend-on-Seassä. Hän kävi koulua Loughtonissa ja Cambridgessä ja opiskeli oikeustiedettä Exeterin yliopistossa. Hänet valittiin ensimmäisen kerran alahuoneeseen vuoden 2005 parlamenttivaaleissa Itä-Lontoossa sijainneesta Hornchurchin vaalipiiristä, jossa hän voitti työväenpuolueen ehdokkaan 480 äänen erolla. Vaalipiirien uudelleenjärjestelyssä vuonna 2007 Hornchurchin vaalipiiri päätettiin lakkauttaa, ja vuoden 2010 vaaleissa Brokenshire oli ehdolla Old Bexley and Sidcupin vaalipiirissä, jossa hän voitti vaalin 53,9 prosentin ääniosuudella.

Hallituksessa 
Brokenshire nimitettiin vuoden 2010 vaalien jälkeen muodostettuun konservatiivipuolueen ja liberaalidemokraattien koalitiohallitukseen rikollisuuden vähentämisestä vastaavaksi alivaltiosihteeriksi. Elokuussa 2010 hän kehotti hallitusta omaksumaan uuden, kunnianhimoisemman lähestymistavan ”sotaan huumeita vastaan”. Joulukuussa 2010 Brokenshire lakkautti valtion omistaman Forensic Science Service -rikostutkintayrityksen, joka teki tappiota kaksi miljoonaa puntaa vuodessa ja oli konkurssin partaalla; päätöstä kritisoitiin muun muassa rikosoikeudenkäynneissä käytettävien todisteiden laadun heikkenemisestä.

Toukokuussa 2011 Brokenshire nimitettiin rikollisuudesta ja turvallisuudesta vastaavaksi alivaltiosihteeriksi. Hänen johdollaan internet-palveluntarjoajia määrättiin estämään asiakkaiden pääsy terrorismia ja ääriajattelua edistäville verkkosivustoille. Lokakuussa 2013 Brokenshire julkisti lakiehdotuksen, jolla vähennettäisiin nykyaikaista orjuutta ja ihmissalakuljetusta. Lakiehdotusta kritisoitiin sen huolimattomasta valmistelusta, ja sen väitettiin olevan olemassa vain silloisen sisäministerin Theresa Mayn imagon parantamiseksi. Parlamentti hyväksyi lain vuonna 2015 nimellä Modern Slavery Act 2015.

Helmikuussa 2014 Brokenshire nimitettiin turvallisuudesta ja maahanmuutosta vastaavaksi apulaisministeriksi. Heinäkuussa 2016 hänet nimitettiin Pohjois-Irlannin asioiden ministeriksi. Tammikuussa 2017 Pohjois-Irlannin hallitus kaatui varapääministeri Martin McGuinnessin erottua vastalauseena demokraattisen unionistipuolueen toiminnalle uusiutuvan energian kannustimiin liittyvässä skandaalissa. Brokenshire määräsi järjestettäviksi uudet vaalit kansalliskokoukseen.

Tammikuussa 2017 Brokenshire kritisoi sitä, että Pohjois-Irlannin levottomuuksiin liittyvissä oikeustapauksissa syytettyinä oli suhteettoman paljon sotilaita terroristeihin verrattuna; hän oli aiemmin kieltäytynyt myöntämästä kymmenen miljoonan punnan rahoitusta selvitykseen vuoden 1971 Ballymurphyn verilöylystä, jossa brittiarmeijan sotilaat ampuivat 11 siviiliä. Pohjois-Irlannin tuomioistuinlaitoksen johtaja Declan Morgan kritisoi Brokenshireä tästä päätöksestä. Myöhemmin Brokenshire ilmaisi alahuoneessa ”selkeän tukensa” Morganille.

Brokenshire erosi Pohjois-Irlannin asioiden ministerin virasta tammikuussa 2018 keuhkoleikkauksen takia. Hänet nimitettiin saman vuoden huhtikuussa asunto-, yhteisö- ja paikallishallintoministeriksi. Hänen johdollaan säädettiin laki Tenant Fees Act 2019, jonka nojalla vuokranantajan vaatima vuokravakuus ei saa olla viiden viikon vuokraa suurempi, ja ylimääräiset vuokrasuhteeseen liittyvät kulut kiellettiin suurelta osin; hallituksen oman arvion mukaan vuokralla asuvat koko maassa säästäisivät lain myötä yli 240 miljoonaa puntaa vuodessa eli 70 puntaa henkilöä kohden. 

Vuonna 2020 hänet nimitettiin turvallisuusministeriksi. Tammikuussa 2021 hän jäi virkavapaalle syöpäleikkauksen vuoksi. Hän erosi virastaan heinäkuussa 2021 leikkauksesta toipumisen vuoksi.

Vuoden 2016 EU-kansanäänestyksessä Brokenshire kannatti Britannian pysymistä EU:n jäsenenä, mutta vuonna 2019 oli epäselvää, tukiko hän niin sanottua niin sanottua pehmeää brexitiä vai sopimuksetonta brexitiä.

Kuolema 
Brokenshirellä diagnosoitiin vuonna 2017 alkuvaiheen keuhkosyöpä. Tammikuussa 2018 häneltä poistettiin oikean keuhkon ylälohko, ja tammikuussa 2021 hänelle tehtiin toinen leikkaus. Lokakuussa 2021 hänen terveydentilansa heikkeni, ja hän kuoli sairaalassa Dartfordissa 7. lokakuuta. Brokenshiren hautajaiset pidettiin 21. lokakuuta Bexleyssä; hautajaisvieraiden joukossa olivat muiden muassa valtiovarainministeri Rishi Sunak ja entinen pääministeri Theresa May. Brokenshiren kuoleman johdosta järjestetyssä Old Bexley and Sidcupin vaalipiirin täytevaalissa hänen tilalleen alahuoneeseen valittiin konservatiivipuolueen Louie French 51,5 prosentin ääniosuudella.

Lähteet 

Vuonna 1968 syntyneet
Vuonna 2021 kuolleet
Brittiläiset poliitikot